Luulupe
Luulupe on küla Saare maakonnas Saaremaa vallas. Enne 2017. aasta Eesti omavalitsuste haldusreformi kuulus küla Leisi valda. 1964. aastal elas Luulupes umbes 90–100 inimest[viide?]. Siis olid Luulupes suured talud ja ka kolhoos. Inimesed töötasid kolhoosis ja elatasid end kodumajapidamises kasvatatud toiduainetega. Poodi pole Luulupes kunagi olnud, küll aga käib siiani igal neljapäeval kauplusauto. 2017. aastal elas Luulupe külas umbes 27 inimest[viide?], aga suviti see arv kasvab, sest nii mõnelgi elanikul on Luulupes suvekodu. 2015. aastal sai võistluse "Kena kodu" pereelamu auhinna Luulupe külas asuv Mardi talu, mille peremees on Ivar Eensoo. Samas Mardi talus kasvatatakse ka maalambaid ja maakanu. Luulupe taludes kasvatatakse nii hobuseid, lihaveiseid kui ka piimakarja. Näiteks Luulupe tallis peetakse üle 200 hobuse, kellest ainult mõned on tori tõugu ja ülejäänud puhtatõulised eesti hobused. Külas asub Luulupe Hiieallikas.